Document ID: 32018D0402

Reference:
15.3.2018
SK
Úradný vestník Európskej únie
L 72/20
ROZHODNUTIE KOMISIE (EÚ) 2018/402
z 13. marca 2018,
ktorým sa vytvára európska poradná skupina pre Európsky orgán práce
(Text s významom pre EHP a pre Švajčiarsko)
EURÓPSKA KOMISIA,
so zreteľom na Zmluvu o fungovaní Európskej únie, a najmä na jej článok 46, článok 48, článok 53 ods. 1, článok 62 a článok 91 ods. 1,
keďže:
(1)
Predseda Komisie Juncker vo svojom prejave o stave Únie v roku 2017 (1) navrhol zriadiť „Európsky orgán práce“ s cieľom posilniť spravodlivosť na vnútornom trhu a zabezpečiť, aby sa pravidlá EÚ v oblasti mobility pracovníkov presadzovali spravodlivo, jednoducho a účinne.
(2)
Komisia 13. marca 2018 navrhla zriadiť Európsky orgán práce (2) s cieľom podporiť členské štáty a Komisiu pri uľahčovaní prístupu jednotlivcov a zamestnávateľov k informáciám o ich právach a povinnostiach, ako aj k príslušným službám v prípadoch cezhraničnej mobility pracovníkov, ďalej podporiť spoluprácu medzi členskými štátmi v oblasti cezhraničného presadzovania príslušných právnych predpisov Únie a sprostredkovávať či uľahčovať riešenia v prípade cezhraničných sporov alebo narušeniach trhu práce.
(3)
S cieľom radiť a pomáhať Komisii pri rýchlom zriadení a budúcom fungovaní Európskeho orgánu prácu by sa mala vytvoriť poradná skupina, ktorá by sa mala nazývať európska poradná skupina pre Európsky orgán práce (ďalej len „skupina“). Hoci sa skupina nezúčastňuje na legislatívnom postupe vedúcom k prijatiu navrhovaného nariadenia, ktorým sa zriaďuje Európsky orgán práce, mala by pomáhať položiť základy na jeho vytvorenie.
(4)
Skupina by mala predovšetkým umožniť výmenu najlepších postupov a skúseností týkajúcich sa spolupráce v oblasti cezhraničnej mobility pracovníkov a koordinácie systémov sociálneho zabezpečenia, ktoré by mohol Európsky orgán práce ďalej rozvíjať, ako aj umožniť preskúmanie všeobecných i zásadných otázok a praktických problémov vyplývajúcich z vykonávania príslušných právnych predpisov Únie. Takisto by mala pomáhať aj pri určení spôsobov, ako by mali príslušné existujúce orgány vrátane EÚ medzi sebou spolupracovať a prispievať k zriadeniu a dobrému fungovaniu Európskeho orgánu práce.
(5)
Skupine by mala predsedať Komisia (GR pre zamestnanosť, sociálne záležitosti a začlenenie) a mala by sa skladať zo zástupcov orgánov členských štátov na vysokej úrovni, sociálnych partnerov na úrovni Únie, Európskej nadácie pre zlepšovanie životných a pracovných podmienok (Eurofond), Európskeho strediska pre rozvoj odborného vzdelávania (Cedefop), Európskej nadácie pre odborné vzdelávanie (ETF) a Európskej agentúry pre bezpečnosť a ochranu zdravia pri práci (EU-OSHA). Sociálni partneri na úrovni Únie by mali rovnako zastupovať odbory a zamestnávateľské organizácie.
(6)
Štátom Európskeho združenia voľného obchodu a Agentúre Európskej únie pre spoluprácu v oblasti presadzovania práva (Europol) by sa mal udeliť štatút pozorovateľa.
(7)
Skupina by mala spolupracovať s existujúcimi orgánmi v oblasti mobility pracovníkov a koordinácie sociálneho zabezpečenia.
(8)
Členovia a pozorovatelia skupiny by mali stanoviť pravidlá zverejňovania informácií.
(9)
Osobné údaje by sa mali spracúvať v súlade s nariadením Európskeho parlamentu a Rady (ES) č. 45/2001 (3).
(10)
Toto rozhodnutie by sa malo uplatňovať do zriadenia Európskeho orgánu práce,
PRIJALA TOTO ROZHODNUTIE:
Článok 1
Predmet úpravy
Vytvára sa európska poradná skupina pre Európsky orgán práce (ďalej len „skupina“).
Článok 2
Úlohy
Skupina radí a pomáha Komisii (GR pre zamestnanosť, sociálne záležitosti a začlenenie) pri rýchlom zriadení a budúcom fungovaní Európskeho orgánu práce.
Ide najmä o tieto úlohy:
a)
uľahčovať spoluprácu medzi vnútroštátnymi orgánmi a zainteresovanými stranami a radiť Komisii pri rýchlom zriadení a budúcom operačnom fungovaní Európskeho orgánu práce;
b)
skúmať všeobecné i zásadné otázky a praktické problémy vyplývajúce z vykonávania právnych predpisov Únie v oblasti cezhraničnej mobility pracovníkov a koordinácie sociálneho zabezpečenia a ich vplyv na činnosti Európskeho orgánu práce;
c)
vymieňať názory a určovať najlepšie postupy a príklady dobrej spolupráce v oblasti cezhraničnej mobility pracovníkov a koordinácie sociálneho zabezpečenia vzhľadom na rozvoj činností Európskeho orgánu práce;
d)
určovať spôsoby, ako by mali príslušné existujúce orgány vrátane EÚ medzi sebou spolupracovať a prispievať k zriadeniu a dobrému fungovaniu Európskeho orgánu práce.
Článok 3
Členstvo
1.   Skupina sa skladá:
—
z jedného zástupcu z každého členského štátu,
—
zo šiestich zástupcov sociálnych partnerov na úrovni Únie zastupujúcich odbory a zamestnávateľské organizácie,
—
z jedného zástupcu z každej agentúry EÚ v oblasti zamestnanosti a sociálnych záležitostí.
2.   Členovia vymenujú svojich zástupcov na vysokej úrovni a sú zodpovední za zabezpečenie toho, aby ich zástupcovia poskytovali vysokú úroveň odborných znalostí.
3.   Zástupcovia sa vymenujú do 30 dní od nadobudnutia účinnosti tohto rozhodnutia. Zástupcov môžu sprevádzať odborníci.
4.   Členovia, ktorí už nie sú schopní účinne prispievať k rokovaniam expertnej skupiny, ktorí podľa stanoviska Komisie (GR pre zamestnanosť, sociálne záležitosti a začlenenie) nespĺňajú podmienky stanovené v článku 339 Zmluvy o fungovaní Európskej únie alebo ktorí sa vzdajú členstva, už nie sú pozývaní na žiadne zasadnutia skupiny a môžu byť nahradení na zvyšok ich funkčného obdobia.
Článok 4
Predseda
Skupine predsedá zástupca Komisie (GR pre zamestnanosť, sociálne záležitosti a začlenenie).
Článok 5
Fungovanie
1.   Skupina koná na žiadosť Komisie (GR pre zamestnanosť, sociálne záležitosti a začlenenie) v súlade s horizontálnymi pravidlami (4).
2.   Skupina sa schádza aspoň trikrát za rok. Bežne zasadá v priestoroch Komisie.
3.   Komisia (GR pre zamestnanosť, sociálne záležitosti a začlenenie) zabezpečuje sekretárske služby. Na zasadnutiach skupiny sa môžu zúčastniť aj úradníci Komisie z iných oddelení zainteresovaných na prerokúvaných otázkach.
4.   Po dohode s Komisiou (GR pre zamestnanosť, sociálne záležitosti a začlenenie) môže skupina jednoduchou väčšinou hlasov svojich členov rozhodnúť, že jej rokovania budú verejné.
5.   Zápisnice z diskusie o každom bode programu zasadnutia a stanoviská vydané skupinou musia byť zmysluplné a úplné. Zápisnicu vypracúva sekretariát a zodpovedá za ňu predseda.
6.   Skupina prijíma svoje stanoviská, odporúčania alebo správy na základe konsenzu.
7.   Účasť expertov Európskeho parlamentu na práci skupiny sa upravuje bodom 15 Rámcovej dohody o vzťahoch medzi Európskym parlamentom a Európskou komisiou a prílohou I k uvedenej dohode (5).
Článok 6
Prizvaní experti
Komisia (GR pre zamestnanosť, sociálne záležitosti a začlenenie) môže podľa potreby prizývať expertov, ktorí majú osobitné odborné znalosti v prerokúvanej téme, aby sa zúčastnili na činnosti skupiny.
Článok 7
Pozorovatelia
1.   Štátom Európskeho združenia voľného obchodu a Agentúre Európskej únie pre spoluprácu v oblasti presadzovania práva (Europol) sa priamym pozvaním udeľuje štatút pozorovateľa v súlade s horizontálnymi pravidlami.
2.   Pozorovatelia vymenujú svojich zástupcov.
3.   Predseda môže zástupcom pozorovateľov povoliť, aby sa zúčastnili na rokovaniach skupiny a poskytovali odborné poznatky. Zástupcovia sa však nepodieľajú na formulácii odporúčaní ani poradenstva skupiny.
Článok 8
Rokovací poriadok
Na návrh Komisie (GR pre zamestnanosť, sociálne záležitosti a začlenenie) a po dohode s ňou skupina prijme svoj rokovací poriadok jednoduchou väčšinou hlasov svojich členov, na základe štandardného rokovacieho poriadku expertných skupín v súlade s horizontálnymi pravidlami.
Článok 9
Služobné tajomstvo a zaobchádzanie s utajovanými skutočnosťami
Členovia skupiny a ich zástupcovia, ako aj prizvaní experti a pozorovatelia sú viazaní povinnosťou zachovávať služobné tajomstvo, ktorá sa v zmysle zmlúv a ich vykonávacích predpisov vzťahuje na všetkých členov inštitúcií a ich zamestnancov, ako aj bezpečnostnými predpismi Komisie o ochrane utajovaných skutočností Únie stanovenými v rozhodnutiach Komisie (EÚ, Euratom) 2015/443 (6) a (EÚ, Euratom) 2015/444 (7). Ak tieto povinnosti nedodržia, Komisia môže prijať všetky primerané opatrenia.
Článok 10
Transparentnosť
1.   Skupina sa zaregistruje v Registri expertných skupín Komisie a podobných subjektov (ďalej len „register expertných skupín“).
2.   Pokiaľ ide o zloženie skupiny, v registri expertných skupín sa uverejnia tieto údaje:
a)
názvy členských štátov;
b)
názvy sociálnych partnerov; uvedú sa zastupované záujmy;
c)
názvy agentúr v oblasti zamestnanosti a sociálnych záležitostí;
d)
názvy pozorovateľov vrátane názvov tretích krajín.
3.   Všetky relevantné dokumenty vrátane programov zasadnutí, zápisníc a príspevkov účastníkov sa zverejnia buď priamo v registri expertných skupín, alebo prostredníctvom odkazu z registra na osobitné webové sídlo, kde sú tieto informácie k dispozícii. Prístup k osobitným webovým sídlam nemožno podmieniť registráciou používateľa či inak obmedziť. Najmä program zasadnutia a iné relevantné informačné dokumenty sa uverejňujú v dostatočnom predstihu pred zasadnutím a potom nasleduje včasné uverejnenie zápisnice. Výnimky z uverejňovania sú možné len v prípadoch, keď sa predpokladá, že by v dôsledku uverejnenia dokumentu mohlo dôjsť k porušeniu ochrany verejného alebo súkromného záujmu v zmysle článku 4 nariadenia Európskeho parlamentu a Rady (ES) č. 1049/2001 (8).
Článok 11
Výdavky na zasadnutia
1.   Účastníci podieľajúci sa na činnostiach skupiny nie sú za poskytované služby odmeňovaní.
2.   Cestovné náklady a náklady na pobyt, ktoré účastníkom vznikli v súvislosti s činnosťami skupiny, uhrádza Komisia. Takáto úhrada sa uskutočňuje v súlade s ustanoveniami platnými v rámci Komisie a do výšky disponibilných rozpočtových prostriedkov pridelených oddeleniam Komisie v rámci každoročného postupu prideľovania finančných prostriedkov.
Článok 12
Uplatniteľnosť
Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
Toto rozhodnutie sa uplatňuje do zriadenia Európskeho orgánu práce.
V Štrasburgu 13. marca 2018
Za Komisiu
predseda
Jean-Claude JUNCKER
(1)  Správa o stave Únie v roku 2017 je k dispozícii na adrese: https://ec.europa.eu/commission/state-union-2017_sk.
(2)  COM(2018) 131.
(3)  Nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (Ú. v. ES L 8, 12.1.2001, s. 1).
(4)  C(2016) 3301, článok 13 ods. 1.
(5)  Ú. v. EÚ L 304, 20.11.2010, s. 47.
(6)  Rozhodnutie Komisie (EÚ, Euratom) 2015/443 z 13. marca 2015 o bezpečnosti v Komisii (Ú. v. EÚ L 72, 17.3.2015, s. 41).
(7)  Rozhodnutie Komisie (EÚ, Euratom) 2015/444 z 13. marca 2015 o bezpečnostných predpisoch na ochranu utajovaných skutočností EÚ (Ú. v. EÚ L 72, 17.3.2015, s. 53).
(8)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43).

Summary:
Vytvorenie európskej poradnej skupiny pre Európsky orgán práce
Vytvorenie európskej poradnej skupiny pre Európsky orgán práce
 
ZHRNUTIE K DOKUMENTU:
Rozhodnutie (EÚ) 2018/402, ktorým sa vytvára európska poradná skupina pre Európsky orgán práce
AKÝ JE CIEĽ TOHTO ROZHODNUTIA?
Zriaďuje európsku poradnú skupinu s cieľom radiť a pomáhať Európskej komisii pri vytvorení a fungovaní Európskeho orgánu práce (ELA).
HLAVNÉ BODY
Komisia predložila návrh zriadiť ELA 13. marca 2018. Cieľom návrhu je posilniť spravodlivosť a vzájomnú dôveru na vnútornom trhu EÚ zabezpečením presadzovania pravidiel EÚ v oblasti mobility pracovníkov spravodlivým, jednoduchým a účinným spôsobom. Návrh obsahuje tri konkrétne ciele:pomáhať jednotlivcom a zamestnávateľom pri prístupe k informáciám o ich právach a povinnostiach v oblasti mobility pracovníkov a koordinácie sociálneho zabezpečenia (spoločné pravidlá EÚ na ochranu práv sociálneho zabezpečenia jednotlivcov pri pohybe v rámci EÚ, Islandu, Lichtenštajnska, Nórska a Švajčiarska), ako aj pri prístupe k príslušným službám,  podporovať spoluprácu medzi vnútroštátnymi orgánmi v oblasti cezhraničného presadzovania príslušných právnych predpisov EÚ vrátane zjednodušenia spoločných a koordinovaných kontrol (v prípadoch, kedy by rozličné krajiny mohli realizovať simultánne kontroly),  sprostredkovávať a pomáhať nájsť riešenia v prípade sporov medzi vnútroštátnymi orgánmi alebo pri narušeniach trhu práce (napríklad pri reštrukturalizácii spoločností) s dopadom na viaceré krajiny.  Tento návrh je tiež súčasťou zavedenia európskeho piliera sociálnych práv, ktorého cieľom je podporovať zlepšovanie pracovných a životných podmienok v EÚ.
Úlohy
K hlavným úlohám poradnej skupiny patrí:zabezpečovať spoluprácu medzi vnútroštátnymi orgánmi a zainteresovanými stranami a radiť Komisii pri rýchlom zriadení a budúcom operačnom fungovaní ELA,skúmať všeobecné i zásadné otázky a praktické problémy vyplývajúce z vykonávania právnych predpisov EÚ v oblasti mobility pracovníkov a koordinácie sociálneho zabezpečenia a ich vplyvu na činnosti ELA,  vymieňať názory a určovať najlepšie postupy a príklady dobrej spolupráce v oblasti cezhraničnej mobility pracovníkov a koordinácie sociálneho zabezpečenia so susediacimi krajinami Európskeho združenia voľného obchodu (EFTA) s cieľom rozvíjať činnosti ELA,  určovať spôsoby, ako by mali existujúce orgány vrátane decentralizovaných agentúr EÚ medzi sebou spolupracovať a prispievať k zriadeniu a dobrému fungovaniu ELA.  Zloženie
Členstvo európskej poradnej skupiny sa skladá:z jedného zástupcu z každej krajiny EÚ,  zo šiestich zástupcov sociálnych partnerov na úrovni EÚ zastupujúcich rovnakou mierou odbory a zamestnávateľské organizácie,  z jedného zástupcu z každej agentúry EÚ v oblasti zamestnanosti a sociálnych záležitostí:Európska nadácia pre zlepšovanie životných a pracovných podmienok,Európske stredisko pre rozvoj odborného vzdelávania,Európska nadácia pre odborné vzdelávanie aEurópska agentúra pre bezpečnosť a ochranu zdravia pri práci.  Krajinám Európskeho združenia voľného obchodu a Agentúre Európskej únie pre spoluprácu v oblasti presadzovania práva sa priamym pozvaním môže udeliť štatút pozorovateľa. Komisia (GR pre zamestnanosť, sociálne záležitosti a začlenenie) môže podľa potreby prizývať na účasť expertov, ktorí majú osobitné znalosti v prerokúvanej téme.
ODKEDY SA ROZHODNUTIE UPLATŇUJE?
Uplatňuje sa od 15. marca 2018.
KONTEXT
Ďalšie informácie:Otázky a odpovede o Európskom orgáne práce (Európska komisia)  Komisia prijala návrhy týkajúce sa Európskeho orgánu práce a prístupu k sociálnej ochrane (Európska komisia)  Európsky pilier sociálnych práv (Európska komisia).  
HLAVNÝ DOKUMENT
Rozhodnutie Komisie (EÚ) 2018/402 z 13. marca 2018 o zriadení európskej poradnej skupiny pre Európsky orgán práce (Ú. v. EÚ L 72, 15.3.2018, s. 20 – 23)
Následné zmeny rozhodnutia (EÚ) 2018/402 boli zapracované do pôvodného textu. Toto konsolidované znenie slúži len na dokumentačné účely.
SÚVISIACE DOKUMENTY
Návrh nariadenia Európskeho parlamentu a Rady o zriadení Európskeho orgánu práce [COM(2018) 131 final z 13. marca 2018]
Posledná aktualizácia 17.07.2018